               ЕВРОПЕЙСКА КОМИСИЯ
            Брюксел, 8.3.2019
            COM(2019) 111 final
            2019/0061(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната комисия за опазване на рибата тон в Атлантическия океан, и за отмяна на Решение 10974/1/14 REV 1

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза на заседанията на Международната конвенция за опазване на рибата тон в Атлантическия океан (ICCAT) за периода 2019—2023 г. във връзка с предвиденото приемане на мерки за опазване и управление.

               2.Контекст на предложението

               2.1.Международна конвенция за опазване на рибата тон в Атлантическия океан

               Целта на Международната конвенция за опазване на рибата тон в Атлантическия океан (Конвенцията ICCAT) е с учредяването на ICCAT да се насърчи сътрудничеството, насочено към поддържане на популациите на риба тон и тоноподобни видове в Атлантическия океан на нива, позволяващи максимален устойчив улов за продоволствени и други цели. Конвенцията влезе в сила на 21 март 1969 г.

               След одобряването на Конвенцията ICCAT по силата на съответното решение на Съвета от 9 юни 1986 г.
                  1
                Съюзът стана страна по ICCAT.

               2.2.Международна комисия за опазване на рибата тон в Атлантическия океан

               ICCAT е органът, учреден с Конвенцията ICCAT, който приема обвързващи решения („препоръки“) за опазването и управлението на рибарството в своята област на компетентност. Мерките могат да придобият обвързващ характер по отношение на Съюза.

               Като договаряща страна по ICCAT Съюзът има право на участие и право на глас. ICCAT взема решенията си с консенсус.

               2.3.Решения на ICCAT

               ICCAT има правомощието да приема препоръки във връзка с опазването и управлението на рибарството в своята област на компетентност, като тези мерки са обвързващи за договарящите страни.

               В съответствие с член VIII, параграф 2 от Конвенцията ICCAT препоръките влизат в сила шест месеца след датата, на която договарящите страни са били уведомени за тях от ICCAT. Ако договаряща страна е подала и потвърдила възражение срещу дадена препоръка, тази препоръка не е обвързваща за съответната страна. В случай че възражението е подкрепено от мнозинството договарящи страни, препоръката не поражда действие.

               3.Позиция, която трябва да се заеме от името на Съюза

               Позицията, която трябва да се заеме от името на Съюза на годишните заседания на регионалните организации за управление на рибарството, понастоящем се определя съобразно двустепенен подход. С решение на Съвета се определят ръководните принципи и насоки на позицията на Съюза на многогодишна основа, която позиция впоследствие се коригира за всяко годишно заседание посредством неофициални документи на Комисията, предназначени за обсъждане в работната група на Съвета.

               По отношение на ICCAT този подход се прилага с Решение 10974/1/14 REV 1 на Съвета от 20 юни 2014 г., в което се определя позицията на Съюза в ICCAT за периода 2014—2018 г. В решението се съдържат общите принципи и насоки, като същевременно се вземат предвид, доколкото е възможно, специфичните особености на ICCAT. Наред с това, в съответствие с искането на държавите членки, в него е предвидена стандартната процедура за ежегодното определяне на позицията на Съюза.

               В Решение 10974/1/14 REV 1 се предвижда преразглеждане на позицията на Съюза преди годишното заседание през 2019 г. Следователно в настоящото предложение се определя позицията на Съюза в рамките на ICCAT за периода 2019—2023 г., като то съответно заменя Решение 10974/1/14 REV 1.

               Решение 10974/1/14 REV 1 включва принципите и насоките на новата обща политика в областта на рибарството, определени в Регламент (ЕС) № 1380/2013 на Европейския парламент и на Съвета
                  2
               , като се вземат предвид и целите, формулирани в Съобщението на Комисията относно външното измерение на общата политика в областта на рибарството
                  3
               . Наред с това то привежда позицията на Съюза в съответствие с Договора от Лисабон.

               В настоящото преразглеждане се вземат предвид — във връзка с въздействието на риболова — съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  4
               , съвместното съобщение на върховния представител на Съюза по въпросите на външните работи и политиката на сигурност и на Европейската комисия на тема „Международно управление на океаните: приносът на ЕС за отговорното управление на океаните“
                  5
                и заключенията на Съвета във връзка с това съвместно съобщение
                  6
               .

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган, и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  7
               .

               4.1.2.Приложение в конкретния случай

               ICCAT е орган, учреден по силата на споразумение — по-конкретно Конвенцията ICCAT.

               Актовете, които ICCAT има за задача да приеме, представляват актове с правно действие. В съответствие с член VIII от Конвенцията ICCAT тези актове ще бъдат обвързващи съгласно международното право и, тъй като препоръките на ICCAT могат да допълват, изменят или заменят задължения, предвидени в съществуващото законодателство на ЕС, посочените актове могат да окажат съществено въздействие върху съдържанието на законодателството на ЕС, в това число:

               ·Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
                  8
               ;

               ·Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  9
               ;

               ·Регламент (ЕС) 2017/2403 на Европейския парламент и на Съвета относно устойчивото управление на външните риболовни флотове
                  10
               ;

               ·Регламент (ЕС) 2016/1627 на Европейския парламент и на Съвета относно многогодишен план за възстановяване на червения тон в източната част на Атлантическия океан и в Средиземно море и за отмяна на Регламент (ЕО) № 302/2009 на Съвета
                  11
               ;

               ·Регламент (EО) № 1936/2001 на Съвета за определяне на мерки за контрол, приложими към риболовните дейности спрямо някои запаси от далекомигриращи видове
                  12
               ;

               ·Регламент (ЕО) № 520/2007 на Съвета за определяне на технически мерки за опазването на определени популации от далекомигриращи видове риба и за отмяна на Регламент (ЕО) № 973/2001
                  13
               ; и

               ·Регламент (ЕО) № 1984/2003 на Съвета за въвеждане в Общността на режим на статистическа регистрация на червен тон, риба меч и едроок тон
                  14
               .

               Предвидените актове не допълват, нито изменят институционалната рамка на Конвенцията ICCAT.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако актът преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с рибарството. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.

               Поради това материалноправното основание за предложеното решение е член 43, параграф 2 от ДФЕС. С решението се заменя Решение 10974/1/14 REV 1, което се отнася за периода 2014—2018 г.

               4.3.Заключение

               Правното основание за предложеното решение следва да бъде член 43, параграф 2 от Договора за функционирането на Европейския съюз във връзка с член 218, параграф 9 от него.

               2019/0061 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международната комисия за опазване на рибата тон в Атлантическия океан, и за отмяна на Решение 10974/1/14 REV 1

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С решение на Съвета от 9 юни 1986 г.
                  15
                Европейската общност сключи Международната конвенция за опазване на рибата тон в Атлантическия океан (Конвенцията ICCAT), с която беше учредена Международната комисия за опазване на рибата тон в Атлантическия океан (ICCAT).

               (2)ICCAT отговаря за приемането на мерки, чиято цел е да се осигурят дългосрочното опазване и устойчивото използване на рибните ресурси в зоната на Конвенцията ICCAT и да се опазят морските екосистеми, в които се срещат тези ресурси. Мерките могат да придобият обвързващ характер по отношение на Съюза.

               (3)В Регламент (ЕС) № 1380/2013 на Европейския парламент и на Съвета
                  16
                се предвижда задължение за Съюза да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В него също така се посочва, че Съюзът трябва да прилага подхода на предпазливост към управлението на рибарството, като целта е да се гарантира, че експлоатацията на живите морски биологични ресурси осигурява възстановяването и поддържането на популациите на улавяните видове над нивата, позволяващи максимален устойчив улов. Наред с това в регламента се предвижда задължение за Съюза да предприема мерки за опазване и управление въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морските екосистеми и рибните ресурси. В Регламент (ЕС) № 1380/2013 също така изрично се предвижда, че Съюзът трябва да прилага тези цели и принципи при осъществяването на своите външни отношения в областта на рибарството.

               (4)Както се посочва в съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  17
               , и в заключенията на Съвета във връзка с това съвместно съобщение
                  18
               , насърчаването на мерките за подкрепа и повишаване на ефективността на регионалните организации за управление на рибарството и, когато е уместно, за подобряване на тяхното управление са в центъра на действието на ЕС в рамките на тези форуми.

               (5)В съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  19
               , се посочват конкретни мерки за намаляване на отпадъците от пластмаси и замърсяването на морската среда, както и за ограничаване на случаите на загуба или изоставяне на риболовни уреди в морето.

               (6)Целесъобразно е да се установи позицията, която трябва да се заеме от името на Съюза на заседанията на IOTC за периода 2019—2024 г., тъй като мерките на IOTC за опазване и изпълнение ще бъдат обвързващи за Съюза и могат да окажат съществено въздействие върху съдържанието на неговото законодателство, а именно: Регламент (ЕО) № 1005/2008 на Съвета
                  20
               , Регламент (ЕО) № 1224/2009 на Съвета
                  21
               , Регламент (ЕС) 2017/2403 на Европейския парламент и на Съвета
                  22
               , Регламент (ЕС) 2016/1627 на Европейския парламент и на Съвета
                  23
               , Регламент (ЕО) № 1936/2001 на Съвета
                  24
               , Регламент (ЕО) № 520/2007 на Съвета
                  25
                и Регламент (ЕО) № 1984/2003 на Съвета
                  26
               . Това се налага поради обстоятелството, че препоръките, приемани от ICCAT, могат да допълват, изменят или заменят задължения, предвидени в съществуващото законодателство на ЕС.

               (7)Позицията, която трябва да се заеме от името на Съюза на заседанията на ICCAT, понастоящем е установена с Решение 10974/1/14 REV 1 на Съвета
                  27
               . Целесъобразно е Решение 10974/1/14 REV 1 да се отмени и да се замени с ново решение за периода 2019—2023 г.

               (8)Предвид изменящия се характер на рибните ресурси в зоната на Конвенцията ICCAT и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на заседанията на ICCAT, следва да бъдат установени процедури във връзка с ежегодното уточняване на позицията на Съюза за периода 2019—2023 г., които са съобразени с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на заседанията на Международната комисия за опазване на рибата тон в Атлантическия океан (ICCAT), е определена в приложение I към настоящото решение.

               Член 2

               Ежегодното уточняване на позицията на Съюза, която трябва да се заеме на заседанията на ICCAT, се извършва в съответствие с приложение II.

               Член 3

               Позицията на Съюза, определена в приложение I, се оценява и при необходимост се преразглежда от Съвета по предложение на Комисията най-късно за годишното заседание на ICCAT през 2024 г.

               Член 4

               Решение 10974/1/14 REV 1 от 20 юни 2014 г. се отменя.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съвета от 9 юни 1986 г. относно присъединяването на Общността към Международната конвенция за опазване на рибата тон в Атлантическия океан, изменена с протокола, приложен към заключителния акт от конференцията на пълномощните представители на държавите — страни по Конвенцията, подписан в Париж на 10 юли 1984 година (ОВ L 162, 18.6.1986 г., стр. 33).

                     (2)

                        Регламент (ЕС) № 1380/2013 на Европейския парламент и на Съвета относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (3)

                        COM(2011) 424, 13.7.2011 г.

                     (4)

                        COM(2018) 28 final, 16.1.2018 г.

                     (5)

                        JOIN(2016) 49 final, 10.11.2016 г.

                     (6)

                        7348/1/17 REV 1, 24.3.2017 г.

                     (7)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (8)

                        ОВ L 286, 29.10.2008 г., стр. 1.

                     (9)

                        ОВ L 343, 22.12.2009 г., стр. 1.

                     (10)

                        ОВ L 347, 28.12.2017 г., стр. 81.

                     (11)

                        ОВ L 252, 16.9.2016 г., стр. 1.

                     (12)

                        ОВ L 263, 3.10.2001 г., стр. 1.

                     (13)

                        ОВ L 123, 12.5.2007 г., стp. 3.

                     (14)

                        ОВ L 295, 13.11.2003 г., стр. 1.

                     (15)

                        Решение на Съвета от 9 юни 1986 г. относно присъединяването на Общността към Международната конвенция за опазване на рибата тон в Атлантическия океан, изменена с протокола, приложен към заключителния акт от конференцията на пълномощните представители на държавите — страни по Конвенцията, подписан в Париж на 10 юли 1984 година (ОВ L 162, 18.6.1986 г., стр. 33).

                     (16)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (17)

                        JOIN(2016) 49 final, 10.11.2016 г.

                     (18)

                        7348/1/17 REV 1, 24.3.2017 г.

                     (19)

                        COM(2018) 28 final, 16.1.2018 г.

                     (20)

                        Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).

                     (21)

                        Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).

                     (22)

                        Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).

                     (23)

                        Регламент (ЕС) 2016/1627 на Европейския парламент и на Съвета от 14 септември 2016 г. относно многогодишен план за възстановяване на червения тон в източната част на Атлантическия океан и в Средиземно море и за отмяна на Регламент (ЕО) № 302/2009 на Съвета (ОВ L 252, 16.9.2016 г., стр. 1).

                     (24)

                        Регламент (ЕО) № 1936/2001 на Съвета от 27 септември 2001 г. за определяне на мерки за контрол, приложими към риболовните дейности спрямо някои запаси от далекомигриращи видове (ОВ L 263, 3.10.2001 г., стр. 1).

                     (25)

                        Регламент (ЕО) № 520/2007 на Съвета от 7 май 2007 г. за определяне на технически мерки за опазването на определени популации от далекомигриращи видове риба и за отмяна на Регламент (ЕО) № 973/2001 (ОВ L 123, 12.5.2007 г., стр. 3).

                     (26)

                        Регламент (ЕО) № 1984/2003 на Съвета от 8 април 2003 г. за въвеждане в Общността на режим на статистическа регистрация на червен тон, риба меч и едроок тон (ОВ L 295, 13.11.2003 г., стр. 1).

                     (27)

                        Решение на Съвета от 20 юни 2014 г. относно позицията, която трябва да се заеме от името на Европейския съюз в рамките на Международната комисия за опазване на рибата тон в Атлантическия океан (ICCAT).

    ---documentbreak---

               ЕВРОПЕЙСКА КОМИСИЯ
            Брюксел, 8.3.2019
            COM(2019) 111 final
            ПРИЛОЖЕНИЯ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Международната комисия за опазване на рибата тон в Атлантическия океан, и за отмяна на Решение 10974/1/14 REV 1

               ПРИЛОЖЕНИЕ I

               Позиция, която трябва да се заеме от името на Съюза в рамките на Международната комисия за опазване на рибата тон в Атлантическия океан (ICCAT)

               1.ПРИНЦИПИ

               В рамките на ICCAT Съюзът:

               а) действа в съответствие с целите и принципите, които си е поставил в рамките на общата политика в областта на рибарството, по-специално чрез подхода на предпазливост и целите, свързани с постигането на максимален устойчив улов, както е посочено в член 2, параграф 2 от Регламент (ЕС) № 1380/2013, така че да се насърчи прилагането на екосистемен подход към управлението на рибарството, да се предотврати и намали, доколкото е възможно, нежеланият улов и постепенно да се премахне изхвърлянето на улов, да се сведе до минимум въздействието на риболовните дейности върху морските екосистеми и техните местообитания, както и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, при отчитане на интересите на потребителите;

               б) се стреми да осигури подходящо участие на заинтересованите страни в подготвителния етап на мерките на ICCAT и да гарантира, че мерките, приети в рамките на ICCAT, са в съответствие с Конвенцията ICCAT;

               в) гарантира, че мерките, приети в рамките на ICCAT, са в съответствие с международното право, и по-специално с разпоредбите на Конвенцията на ООН от 1982 г. по морско право, Споразумението на ООН от 1995 г., отнасящо се до опазването и управлението на трансгранично преминаващите и далекомигриращите рибни запаси, Споразумението от 1993 г. за насърчаване на спазването на международните мерки за опазване и управление от риболовните кораби в открито море и Споразумението на Организацията за прехрана и земеделие от 2009 г. за мерките на пристанищната държава;

               г) насърчава позициите, съответстващи на най-добрите практики на регионалните организации за управление на рибарството (РОУР) в съответната зона;

               д) се стреми към съгласуваност и полезно взаимодействие с провежданата от него политика в рамките на двустранните му отношения в областта на рибарството с трети държави и гарантира съгласуваност с другите си политики — по-специално в областта на външните отношения, заетостта, околната среда, търговията, развитието, научните изследвания и иновациите;

               е)гарантира спазването на своите международни ангажименти;

               ж) се придържа към заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството
                  1
               ;

               з) се стреми да създава равноправни условия за флота на Съюза в зоната на конвенцията въз основа на същите принципи и стандарти като тези, приложими съгласно правото на Съюза, и да насърчава еднаквото прилагане на тези принципи и стандарти;

               и) се придържа към съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  2
               , и към заключенията на Съвета във връзка с това съвместно съобщение
                  3
               , и насърчава мерките за подпомагане и повишаване на ефективността на ICCAT и, когато е уместно, за подобряване на нейното управление и постиганите от нея резултати (по-специално по отношение на науката, спазването на приложимите разпоредби, прозрачността и вземането на решения);

               й) насърчава по-добрата координация между РОУР и регионалните морски конвенции, както и — според случая — сътрудничеството със световни организации в рамките на техните мандати, и по-специално с Конвенцията OSPAR, HELCOM и Конвенцията от Барселона, по които Съюзът също е договаряща страна;

               к)насърчава координацията и сътрудничеството с други РОУР, отговарящи за улова на риба тон, по въпроси от общ интерес — по-специално чрез възобновяването на т.нар. „процес от Кобе“ по отношение на РОУР за рибата тон и разширяването му, така че да обхване всички РОУР.

               2.НАСОКИ

               При необходимост Съюзът се стреми да подкрепя предприемането на следните действия от страна на ICCAT:

               а) мерки за опазване и управление на рибните ресурси в зоната на Конвенцията ICCAT въз основа на най-добрите налични научни становища, включително общ допустим улов и квоти или регулиране на усилието по отношение на живите морски биологични ресурси, регулирани от ICCAT, които мерки ще доведат до постигането или до запазването на устойчива експлоатация на нивата, на които се получава максималният устойчив улов до 2015 г., когато е възможно, и чрез постепенно и постъпателно нарастване най-късно до 2020 г. При необходимост тези мерки за опазване и управление трябва да включват специални мерки за запасите, които са подложени на прекомерен улов, за да се гарантира, че риболовното усилие отговаря на наличните възможности за риболов;

               б) мерки за предотвратяване, възпиране и премахване на незаконния, недеклариран и нерегулиран риболов в зоната на конвенцията, включително списък на корабите, извършващи такъв риболов;

               в) мерки за наблюдение, контрол и надзор в зоната на конвенцията с цел да се осигури ефективност на контрола и спазване на мерките, приети в рамките на ICCAT;

               г) мерки за максимално ограничаване на отрицателното въздействие на риболовните дейности и аквакултурите върху морското биологично разнообразие и морските екосистеми и техните местообитания, включително мерки за намаляване на замърсяването на морската среда и предотвратяване на изхвърлянето на пластмаси в морето, както и за намаляване на въздействието на намиращите се в морето пластмаси върху морското биологично разнообразие и екосистемите, мерки за защита на уязвимите морски екосистеми в зоната на Конвенцията ICCAT в съответствие с резолюциите на Общото събрание на ООН и мерки за избягване и намаляване, доколкото е възможно, на нежелания улов, включително и по-специално на уязвимите морски видове, и мерки за постепенно премахване на изхвърлянето на улов;

               д)мерки за управление на използването на устройства за привличане на рибата — по-специално за подобряване на събирането на данни, за точното количествено определяне, проследяване и наблюдение на използването на такива устройства, за намаляване на въздействието върху уязвимите запаси от риба тон, за смекчаване на потенциалното им въздействие върху целевите и нецелевите видове и върху екосистемите, и за намаляване на приноса към морските отпадъци;

               е)мерки за намаляване на въздействието на изоставените, изгубени или изхвърлени по друг начин риболовни уреди в океаните и за улесняване на идентифицирането и прибирането на тези уреди;

               ж) мерки, с които се забранява риболовът, извършван единствено с цел добиване на перки от акули, и с които се изисква всички акули да бъдат разтоварвани с всичките си естествено прикрепени към трупа перки;

               з)препоръки — когато е целесъобразно и дотолкова, доколкото е разрешено по силата на съответните учредителни документи — които насърчават прилагането на Конвенцията относно условията на труд в сектора на риболова на Международната организация на труда;

               и) допълнителни технически мерки, основани на становища на спомагателните органи и работните групи на ICCAT.

               ПРИЛОЖЕНИЕ II

               Ежегодно уточняване на позицията на Съюза, която трябва да се заеме

               на заседанията на Mеждународната комисия за опазване на рибата тон в Атлантическия океан

               Преди всяко заседание на ICCAT, когато този орган има за задача да приема решения, които могат да станат обвързващи за Съюза, трябва да бъдат предприети необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Европейската комисия, в съответствие с принципите и насоките, определени в приложение I.

               За тази цел и въз основа на посочената информация Европейската комисия представя на Съвета или на подготвителните му органи достатъчно рано преди всяко заседание на ICCAT писмен документ, съдържащ елементите във връзка с предложеното уточняване на позицията, която трябва да бъде изразена от името на Съюза, за обсъждане и одобряване на детайлите по нея.

               Ако по време на заседание на ICCAT не е възможно да се постигне споразумение — включително на място — позволяващо отразяването на нови елементи в позицията на Съюза, въпросът трябва да бъде отнесен до Съвета или до подготвителните му органи.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016 г.

                     (3)

                        7348/1/17 REV 1, 24.3.2017 г.


               ЕВРОПЕЙСКА КОМИСИЯ
            Брюксел, 29.4.2019
            COM(2019) 199 final
            2019/0098(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Съвместния комитет, създаден с Рамковото споразумение за партньорство и сътрудничеството между Европейския съюз и неговите държави членки, от една страна, и Република Филипини, от друга страна, във връзка с приемането на решения относно процедурния правилник на Съвместния комитет и относно мандата на специализираните подкомитети

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решението за определяне на позицията относно планираното приемане на процедурния правилник на Съвместния комитет и мандата на специализираните подкомитети, която да бъде заета от името на Съюза в рамките на Съвместния комитет, създаден по силата на Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, (наричано по-нататък „Споразумението“).

               2.КОНТЕКСТ НА ПРЕДЛОЖЕНИЕТО

               2.1.Рамково споразумение за партньорство и сътрудничество между ЕС и Филипините

               Целта на Споразумението е да се установи засилено партньорство между ЕС и неговите държави членки и Филипините, както и да се задълбочи и подобри двустранното сътрудничество по въпросите от взаимен интерес, като се вземат предвид споделените ценности и общите принципи, включително чрез засилване на диалога на високо равнище. Със Споразумението ще се създаде съгласувана, правно обвързваща рамка за отношенията на ЕС с Филипините. Споразумението беше подписано на 11 юли 2012 г. в Пном Пен и влезе в сила на 1 март 2018 г.

               2.2.Съвместен комитет

               Съвместният комитет е създаден съгласно член 48 от Споразумението. Неговите основни задачи са да гарантира правилното действие и прилагане на Споразумението, да определя приоритети в съответствие с целите на Споразумението и да изготвя препоръки за подпомагане на изпълнението на целите на Споразумението. Сред другите задачи на Съвместния комитет е да следи за нормалното действие на секторните споразумения или протоколи, които са сключени или ще бъдат сключени между страните.

               Съвместният комитет прави препоръки и взема решения, когато е уместно, за постигане на целите на Споразумението. Съвместният комитет заседава на равнище висши служители. Съвместният комитет приема свой процедурен правилник. Той може да създава специализирани подкомитети, които да се занимават с конкретни въпроси.

               2.3.Предвиденият акт на Съвместния комитет

               На първото си заседание Съвместният комитет следва да приеме решение относно приемането на своя процедурен правилник и решение относно мандата на специализираните подкомитети (наричани по-нататък „предвидените актове“).

               Целта на предвидените актове е, в съответствие с член 48, параграф 5 от Споразумението, да бъдат приети процедурният правилник за организацията на Съвместния комитет и мандатът на специализираните подкомитети, за да се даде възможност за прилагане на Споразумението.

               3.ПОЗИЦИЯ, КОЯТО ДА БЪДЕ ЗАЕТА ОТ ИМЕТО НА СЪЮЗА

               Позицията, която да бъде заета от името на Съюза, следва да има за цел приемането на процедурния правилник на Съвместния комитет ЕС—Филипини и на мандата на специализираните подкомитети. Позицията следва да се основава на проектите на решения на Съвместния комитет.

               4.ПРАВНО ОСНОВАНИЕ

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Прилагане в конкретния случай

               Съвместният комитет е орган, създаден по силата на споразумение, а именно Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна.

               Актът, който Съвместният комитет има за задача да приеме, представлява акт с правно действие. Това е така, тъй като по силата на член 48, параграф 5 от Споразумението Съвместният комитет е задължен да приеме своя процедурен правилник, който е обвързващ за Съюза.

               Предвидените актове не допълват, нито изменят институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидените актове, във връзка с които се заема позиция от името на Съюза. Ако един акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание за решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Прилагане в конкретния случай

               Целта на предвидените актове е да се съдейства за постигането на целите на Споразумението и да се улесни неговото изпълнение. Един процедурен правилник се отнася до общото функциониране на орган, създаден въз основа на споразумение. Поради това областта, в която попада обжалваното решение, трябва да се определи с оглед на Споразумението като цяло
                  2
               .

               В този конкретен случай преобладаващата цел и част на Споразумението е сътрудничество с развиваща се държава (член 209 от ДФЕС)
                  3
               . Поради това подходящото правно основание следва да бъде член 209 от ДФЕС.

               4.3.Заключение

               Правното основание за предложеното решение следва да бъде член 209 от ДФЕС във връзка с член 218, параграф 9 от ДФЕС.

               5.ПУБЛИКУВАНЕ НА ПРЕДВИДЕНИТЕ АКТОВЕ

               Тъй като с акта на Съвместния комитет ще се определи неговият процедурен правилник, целесъобразно е след приемането му той да се публикува в Официален вестник на Европейския съюз.

               2019/0098 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз в рамките на Съвместния комитет, създаден с Рамковото споразумение за партньорство и сътрудничеството между Европейския съюз и неговите държави членки, от една страна, и Република Филипини, от друга страна, във връзка с приемането на решения относно процедурния правилник на Съвместния комитет и относно мандата на специализираните подкомитети

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, (наричано по-нататък „Споразумението“) влезе в сила на 1 март 2018 г.

               (2)С член 48, параграф 1 от Споразумението се създава Съвместен комитет, който гарантира правилното действие и прилагане на Споразумението.

               (3)В член 48, параграф 5 от Споразумението се предвижда, че Съвместният комитет следва да приеме свой процедурен правилник, а в член 48, параграф 3 — че той може да създава специализирани подкомитети.

               (4)С цел да се гарантира ефективното прилагане на Споразумението, процедурният правилник на Съвместния комитет следва да бъде приет възможно най-скоро.

               (5)Поради това е целесъобразно да се определи позицията, която да бъде заета от името на Съюза в рамките на Съвместния комитет. Позицията на Съюза в рамките на Съвместния комитет следва да се основава на приложените проекти на решения на Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията относно планираното приемане на процедурния правилник на Съвместния комитет и относно приемането на мандата на неговите подкомитети, която да бъде заета от името на Съюза на първото заседание на Съвместния комитет ЕС—Филипини, се основава на проектите на решения на Съвместния комитет, приложени към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Дело C-399/12 Германия/Съвет (OIV), ECLI:EU:C:2014:2258, т. 61—64.

                     (2)

                        Дело C-244/17 Комисия/Съвет (Казахстан), ECLI:EU:C:2018:662, точка 40.

                     (3)

                        За обхвата на политиката на развитие вж. дело C-377/12, Комисията/Съвет (Филипини), т. 36—37.

    ---documentbreak---

               ЕВРОПЕЙСКА КОМИСИЯ
            Брюксел, 29.4.2019
            COM(2019) 199 final
            ПРИЛОЖЕНИЯ
            към
            Предложението за решение на Съвета
            относно позицията, която да бъде заета от името на Европейския съюз в рамките на Съвместния комитет, създаден с Рамковото споразумение за партньорство и сътрудничеството между Европейския съюз и неговите държави членки, от една страна, и Република Филипини, от друга страна, във връзка с приемането на решения относно процедурния правилник на Съвместния комитет и относно мандата на специализираните подкомитети

               ПРИЛОЖЕНИЕ I

               РЕШЕНИЕ № 1 /[../..] НА СЪВМЕСТНИЯ КОМИТЕТ

               от [...] година

               за приемане на неговия процедурен правилник

               СЪВМЕСТНИЯТ КОМИТЕТ ЕС—ФИЛИПИНИ,

               като взе предвид Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, (наричано по-нататък „Споразумението“) и по-специално член 48 от него,

               като има предвид, че:

               (1)
                     Споразумението влезе в сила на 1 март 2018 г.

               (2)
                     Поради това следва да бъде приет процедурен правилник на Съвместния комитет,

               РЕШИ:

               Член единствен

               1.
                     С настоящото решение се приема изложеният в приложение А процедурен правилник на Съвместния комитет.

               2.
                     Решението влиза в сила на датата на приемането му.

               Съставено в...,

               За Съвместния комитет ЕС—Филипини
                  Председател

               Приложение А

               Процедурен правилник на Съвместния комитет

               Член 1

               Задачи и състав

               1.
                     Съвместният комитет изпълнява задачите, предвидени в член 48 от Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, (наричано по-нататък „Споразумението“) наричани по-нататък заедно „страните по Споразумението“ или поотделно „страната по Споразумението“.

               2.
                     Съвместният комитет се състои от представители на двете страни по Споразумението на равнище висши служители.

               Член 2

               Заседания

               1.
                     Обикновено Съвместният комитет заседава на всеки две години. Заседанията на Съвместния комитет се свикват от председателя. Заседанията се провеждат на ротационен принцип в Манила и Брюксел на дата, определена по взаимно съгласие. По искане на някоя от страните по Споразумението и с тяхно съгласие е възможно провеждането на извънредни заседания на Съвместния комитет.

               2.
                     Ако страните по Споразумението са съгласни, заседанията на Съвместния комитет може по изключение да бъдат проведени чрез видеоконферентна или телеконферентна връзка.

               3.
                     Заседанията на Съвместния комитет се провеждат единствено и поверително между представители на страните по Споразумението, освен ако страните по Споразумението не се договорят за друго.

               Член 3

               Председател

               Страната по Споразумението, която е домакин на първото заседание на Съвместния комитет, поема председателството от датата на това заседание до 31 декември на същата година. Оттам нататък Съвместният комитет се председателства на ротационен принцип за срок от две години.

               Член 4

               Участници

               1.
                     Делегацията на всяка страна по Споразумението се състои от представители на страните по Споразумението на равнище висши служители.

               2.
                     Двете страни по Споразумението се уведомяват взаимно за действителния състав на делегациите си двадесет и един (21) работни дни преди заседанието.

               3.
                     Председателят гарантира, че всички участници в заседанията на Съвместния комитет са надлежно посочени представители на страните по Споразумението. Съображенията относно състава на делегацията се адресират до председателя.

               4.
                     С предварително съгласие страните по Споразумението могат да поканят на заседанието трети страни, които да предоставят информация по определена тема, ако смятат това за необходимо. Всяка страна по Споразумението уведомява насрещните си партньори най-малко двадесет и един (21) работни дни преди заседанието за намерението си да покани трета страна.

               Член 5

               Секретариат

               Представител на Европейската служба за външна дейност и представител на Министерството на външните работи на Република Филипини съвместно упражняват функциите на секретари на Съвместния комитет. Всички съобщения до председателя и от него се препращат на секретарите. Кореспонденцията до председателя и от него може да се осъществява чрез всички средства за писмена комуникация, включително електронна поща.

               Член 6

               Дневен ред на заседанията

               1.
                     Председателят изготвя предварителен дневен ред за всяко заседание. Предварителният дневен ред, заедно със съответните документи, се изпраща най-малко двадесет и един (21) работни дни преди заседанието.

               2.
                     Дневният ред се приема от Съвместния комитет. Въпроси, които не са включени в предварителния дневен ред, могат да бъдат добавени към дневния ред със съгласието на страните по Споразумението.

               Член 7

               Протоколи

               1.
                     Двамата секретари изготвят съвместно проект на резюме на резултатите/заключенията от заседанието.

               2.
                     Ръководителят на делегацията на всяка страна по Споразумението одобрява и подписва проекта на резюме в два екземпляра. Всяка страна по Споразумението получава един оригинал на одобреното и подписано резюме.

               Член 8

               Решения и препоръки

               1.
                     Съвместният комитет може да взема решения или да отправя препоръки за постигане на целите на Споразумението. Решенията и препоръките се приемат по общо съгласие на страните по Споразумението. Решенията и препоръките се приемат, след като страните по Споразумението приключат съответните си вътрешни процедури в съответствие със своите законови и подзаконови разпоредби.

               2.
                     Съвместният комитет може да реши да приема решения или препоръки чрез писмена процедура. В такива случаи страните по Споразумението се договарят за определен срок за продължителността на процедурата. Ако при изтичането на този срок никоя от страните по Споразумението не е изразила несъгласие с предложеното решение или препоръка, председателят на Съвместния комитет обявява приемането на решението или препоръката без изразено несъгласие.

               Член 9

               Разходи

               1.
                     Всяка страна по Споразумението поема разходите, които е направила в резултат на участието си в заседанията на Съвместния комитет — както разходите за персонал и пътните и дневните разходи, така и пощенските и телекомуникационните разходи.

               2.
                     Всяка страна по Споразумението поема разходите, които е направила по осигуряването на устен превод по време на заседанията, както и на писмен превод.

               3.
                     Страната по Споразумението, която е домакин на заседанието, поема разходите по организирането на заседанията и размножаването на документи.

               Член 10

               Специализирани подкомитети

               1.
                     В съответствие с член 48, параграф 3 от Споразумението Съвместният комитет може да създаде специализирани подкомитети, които да го подпомагат в изпълнението на неговите задачи. Специализираните подкомитети докладват единствено на Съвместния комитет след всяко свое заседание.

               2.
                     Съвместният комитет определя мандата на всеки специализиран подкомитет.

               3.
                     Съвместният комитет може да реши да измени мандата или да закрие съществуващ специализиран подкомитет.

               4.
                     Специализираните подкомитети могат да представят препоръки за одобрение от страна на Съвместния комитет.

               ПРИЛОЖЕНИЕ II

               РЕШЕНИЕ № 2 /[../..] НА СЪВМЕСТНИЯ КОМИТЕТ ЕС—ФИЛИПИНИ

               от [...] година

               за създаване на специализирани подкомитети и приемане на техния мандат

               СЪВМЕСТНИЯТ КОМИТЕТ ЕС—ФИЛИПИНИ,

               като взе предвид Рамковото споразумение за партньорство и сътрудничество между Европейския

               съюз и неговите държави членки, от една страна, и Република Филипини, от друга страна, (наричано по-нататък

               „Споразумението“) и по-специално

               член 48, параграф 3 от него, и член [10] от процедурния правилник на Съвместния комитет,

               като има предвид, че:

               (1)
                     За да се даде възможност за провеждането на дискусии на експертно равнище в основните области, попадащи в приложното поле на Споразумението, следва да бъдат създадени специализирани подкомитети.

               (2)
                     В съответствие с член [8] от своя процедурен правилник Съвместният комитет може да реши да приема решения чрез писмена процедура, [Ако в конкретния случай се прилага писмената процедура]

               ПРИЕ НАСТОЯЩОТО РЕШЕНИЕ:

               Член единствен

               С настоящото се създават специализираните подкомитети, посочени в приложение А. Мандатът на специализираните подкомитети се определя в приложение Б.

               Съставено в […] на […] година.

               За Съвместния комитет ЕС—Филипини
                  Председател

               Приложение А

               Съвместен комитет ЕС—Филипини

               Специализирани подкомитети

               Приложение Б

               Мандат на специализираните подкомитети, създадени по силата на Рамковото споразумение за партньорство и сътрудничество между Европейския съюз и неговите държави членки, от една страна, и Република Филипини, от друга страна, наричани по-нататък заедно „страните по Споразумението“ или поотделно „страната по Споразумението“

               Член 1

               Специализираните подкомитети дискутират теми или конкретни проекти, свързани със съответната област на сътрудничество.

               Член 2

               Специализираните подкомитети работят под ръководството на Съвместния комитет. Те докладват и представят резюме на резултатите/заключенията от своите заседания на председателя на Съвместния комитет в срок от тридесет (30) работни дни след всяко заседание.

               Член 3

               1.
                     Специализираните подкомитети се състоят от представители на страните по Споразумението. Ръководителите на делегациите на специализираните подкомитети се уведомяват взаимно относно представляването на двете страни по Споразумението по време на специализираните подкомитети преди заседанието.

               2.
                     С писменото съгласие на съответните ръководители на делегациите на специализираните подкомитети, специализираните подкомитети могат да канят на заседанията си трети страни и да изслушват техните становища във връзка с конкретни точки от дневния ред, ако е целесъобразно. Всяка страна по Споразумението уведомява насрещните си партньори най-малко десет (10) работни дни преди заседанието за намерението си да покани трета страна. Изборът на трета страна/трети страни се договоря между страните по Споразумението преди заседанието.

               Член 4

               Страната по Споразумението, която председателства Съвместния комитет, председателства специализираните подкомитети и по принцип е домакин на техните заседания.

               Член 5

               Представител на Европейската служба за външна дейност или на съответната генерална дирекция на Европейската комисия и представител на съответната ръководна агенция за правителството на Република Филипини съвместно упражняват функциите на секретари на специализираните подкомитети.

               Член 6

               1.
                     Специализираните подкомитети заседават винаги когато обстоятелствата го изискват, със съгласието на страните по Споразумението и въз основа на писмено искане от една от тях. Всяко заседание се провежда на договорени от страните по Споразумението място и дата. Ако страните по Споразумението са съгласни, заседанията на подкомитетите може по изключение да бъдат проведени чрез видеоконферентна или телеконферентна връзка.

               2.
                     Когато някоя от страните по Споразумението поиска заседание на специализиран подкомитет, секретарят — представител на другата страна по Споразумението, отговаря в срок от двадесет и един (21) работни дни от получаването на това искане.

               3.
                     Вземайки под внимание член 3, параграф 2 по отношение на трети страни, всяка страна по Споразумението своевременно уведомява председателя за планирания състав на своята делегация преди заседанието.

               Член 7

               1.
                     Председателят съобщава на страните по Споразумението проекта на дневен ред не по-късно от двадесет и един (21) работни дни преди заседанието.

               2.
                     Всяка от страните по Споразумението може да поиска от председателя да впише дадена точка в дневния ред на заседанието на специализиран подкомитет. Въпроси, които не са включени в предварителния дневен ред, могат да бъдат добавени към дневния ред със съгласието на страните по Споразумението.

               Член 8

               1.
                     Секретарите изготвят съвместно проект на резюме на резултатите/заключенията.

               2.
                     Ръководителят на делегацията на всяка страна по Споразумението одобрява и подписва проекта на резюме в два екземпляра преди края на всяко заседание. Всяка страна по Споразумението получава един оригинал на одобреното и подписано резюме.

               3.
                     Заседанията на специализираните подкомитети се провеждат единствено и поверително между представители на страните по Споразумението, освен ако страните по Споразумението не се договорят за друго.


               ЕВРОПЕЙСКА КОМИСИЯ
            Брюксел, 30.11.2017
            COM(2017) 709 final
            2017/0315(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюзв рамките на Съвместния комитет на ЕИП във връзка с изменение на приложение XI (Електронни комуникации, аудио-визуални услуги и информационно общество) към Споразумението за ЕИП

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               С проекта на решение на Съвместния комитет на ЕИП (приложен към предложението за решение на Съвета) се цели изменение на приложение XI (Електронни комуникации, аудио-визуални услуги и информационно общество) към Споразумението за ЕИП, за да се включи в него Регламент (ЕС) № 910/2014 относно електронната идентификация и удостоверителните услуги при електронни трансакции на вътрешния пазар
                  1
               .

               Адаптациите, които фигурират в приложения проект на решение на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета.

               •Съгласуваност с действащите разпоредби в тази област на политиката

               Приложеният проект на Решение на Съвместния комитет на ЕИП разширява вече съществуващата политика на ЕС, за да включи в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с другите политики на Съюза

               Разширяването на обхвата на достиженията на правото на ЕС в членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, чиято цел е създаването на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Законодателството, което трябва да бъде включено в Споразумението за ЕИП, се основава на член 114 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за Европейското икономическо пространство Съветът определя въз основа на предложение на Комисията позицията, която да бъде заета от името на Съюза по отношение на подобни решения.

               В сътрудничество с Комисията ЕСВД представя проекта на решение на Съвместния комитет на ЕИП пред Съвета, който следва да го приеме като позиция на Съюза. ЕСВД се надява да има възможност да представи позицията на Съюза пред Съвместния комитет на ЕИП възможно най-скоро.

               •Субсидиарност (при неизключителна компетентност)

               Предложението е в съответствие с принципа на субсидиарност по следната причина:

               целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки, вследствие на което може, поради последиците, да бъде постигната по-добре на равнището на Съюза.

               Процесът на включване на достиженията на правото на ЕС в Споразумението за ЕИП се извършва в съответствие с Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство, който потвърждава възприетия подход.

               •Пропорционалност

               В съответствие с принципа на пропорционалност настоящото предложение не надхвърля необходимото за постигане на целта.

               •Избор на инструмент

               В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместния комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Събиране и използване на експертни становища

               Не е приложимо

               •Оценка на въздействието

               Не е приложимо

               4.ОТРАЖЕНИЕ ВЪРХУ БЮДЖЕТА

               Не се очаква отражение върху бюджета в резултат на включването на Регламент (ЕС) № 910/2014 в Споразумението за ЕИП.

               5.ДРУГИ ЕЛЕМЕНТИ

               •Обосновка и предложено решение:

               Член 14 от Регламент (ЕС) № 910/2014;

               Съгласно член 14 от Регламент (ЕС) № 910/2014 удостоверителните услуги, предоставяни от доставчици, установени в трета държава, се признават за равностойни от правна гледна точка на тези, предоставяни от доставчици, установени в ЕС, ако тези услуги са признати съгласно споразумение, сключено между ЕС и въпросната трета държава или международна организация.

               След включването на Регламент (ЕС) № 910/2014 в Споразумението за ЕИП принципът на вътрешния пазар, залегнал в член 4 от този регламент, се прилага по отношение на всички договарящи страни по Споразумението за ЕИП, създавайки по този начин вътрешен пазар между държавите от ЕАСТ и ЕС. При все това споразуменията на ЕС, които, в съответствие с член 14, разрешават на дружества от трети страни да предоставят услуги на разширения единен пазар — включително в държавите от ЕАСТ — няма да бъдат сключвани от името на тези държави. И обратно, Споразумението за ЕИП не засяга компетентността на държавите от ЕАСТ да сключва международни споразумения с трети страни или международни организации от свое име. Ето защо, при условие че тези споразумения спазват стандартите, установени в член 14, параграф 2, те трябва да дават възможност и удостоверителните услуги, установени в трети държави, да бъдат признати за равностойни на разширения вътрешен пазар. По тази причина се предоставя адаптация на член 14, параграф 1.

               С цел да се осигури ефективното функциониране на Споразумението за ЕИП в това отношение, в рамките на Съвместния комитет на ЕИП следва да се осъществи обмен на информация относно международните споразумения по отношение на достъпа до пазара за удостоверителни услуги, в съответствие с член 92 от Споразумението за ЕИП. Ако е необходимо, договарящите се страни провеждат консултации за преодоляването на евентуалните затруднения. Поради това се предоставя адаптация.

               С цел запазване на еднакви условия на конкуренция на вътрешния пазар е важно доставчиците на удостоверителни услуги, установени в държавите от ЕАСТ, да се възползват, доколкото е възможно, от реципрочното третиране, предоставено от страна на трети държави на предприятията от ЕС в рамките на споразуменията, сключени между Европейския съюз и въпросните трети държави — тъй като по този начин предприятията автоматично биха получили достъп до пазара на държавите от ЕАСТ. С проекта на решение на Съвместния комитет на ЕИП се предлага съответната адаптация.

               Трите предложени адаптации са идентични по същество с адаптациите, които понастоящем са в сила в ЕИП по отношение на Директива 1999/93/ЕО на Европейския парламент и на Съвета
                  3
                (вж. точка 5л от приложение XI към Споразумението за ЕИП).

               2017/0315 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз
                  в рамките на Съвместния комитет на ЕИП във връзка с изменение на
                  приложение XI (Електронни комуникации, аудио-визуални услуги и информационно общество) към Споразумението за ЕИП

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  4
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  5
                (Споразумението за ЕИП) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени, inter alia, приложение XI (Електронни комуникации, аудио-визуални услуги и информационно общество) към Споразумението за ЕИП.

               (3)Регламент (ЕС) № 910/2014 на Европейския парламент и на Съвета
                  6
                следва да бъде включен в Споразумението за ЕИП.

               (4)Приложение XI (Електронни комуникации, аудио-визуални услуги и информационно общество) към Споразумението за ЕИП следва да бъде съответно изменено.

               (5)С оглед на това позицията на Съюза в рамките на Съвместния комитет на ЕИП следва да се основава на приложения проект за решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Съюза в рамките на Съвместния комитет на ЕИП във връзка с предложеното изменение на приложение XI (Електронни комуникации, аудио-визуални услуги и информационно общество) към Споразумението за ЕИП, се основава на проекта за решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (ОВ L 257, 28.8.2014 г., стр. 73).

                     (2)

                        ОВ L 305, 30.11.1994 г., стр. 6—8.

                     (3)

                        ОВ L 13, 19.1.2000 г., стр. 12.

                     (4)

                        ОВ L 305, 30.11.1994 г., стр. 6.

                     (5)

                        ОВ L 1, 3.1.1994 г., стр. 3.

                     (6)

                        Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (ОВ L 257, 28.8.2014 г., стр. 73).

    ---documentbreak---

               ЕВРОПЕЙСКА КОМИСИЯ
            Брюксел,30.11.2017
            COM(2017) 709 final
            ПРИЛОЖЕНИЕ
            към
            Предложение за решение на Съвета
            относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на приложение XI (Електронни комуникации, аудио-визуални услуги и информационно общество) към Споразумението за ЕИП

               ПРИЛОЖЕНИЕ

                  РЕШЕНИЕ НА СЪВМЕСТНИЯ КОМИТЕТ НА ЕИП № …/2017

                  от … г.

                  за изменение на приложение XI (Електронни комуникации, аудио-визуални услуги и информационно общество) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО
                  1
                следва да бъде включен в Споразумението за ЕИП.

               (2)Регламент (ЕС) № 910/2014 отменя Директива 1999/93/ЕО на Европейския парламент и на Съвета
                  2
               , която е включена в Споразумението за ЕИП и следователно следва да бъде заличена от Споразумението за ЕИП.

               (3)Поради това приложение XIII към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Текстът в точка 5л (Директива 1999/93/ЕО на Европейския парламент и на Съвета) от приложение XI към Споразумението за ЕИП се заменя със следното:

               „32014 R 0910: Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (ОВ L 257, 28.8.2014 г., стр. 73).

               За целите на настоящото споразумение разпоредбите на регламента се тълкуват със следните адаптации:

               а)В член 14, параграф 1 след думите „член 218 от ДФЕС“ се вмъкват думите „или между държавите от ЕАСТ и въпросната трета държава или международна организация“.

               б)Договарящите страни се информират взаимно относно договарянето и сключването на споразуменията, посочени в член 14, параграф 1, и при поискване се провеждат консултации в рамките на Съвместния комитет на ЕИП.

               в)Когато Европейският съюз преговаря по споразумение, посочено в член 14, параграф 1, той се стреми да постигне равностойно третиране за квалифицираните удостоверителни услуги, предоставяни от доставчици на квалифицирани удостоверителни услуги, установени в държавите от ЕАСТ.

               г)В член 51, по отношение на държавите от ЕАСТ:

               i)в параграф 3 думите „1 юли 2017 г.“ се четат „датата на влизане в сила на Решение на Съвместния комитет на ЕИП № …/… от … [настоящото решение]“;

               ii)в параграф 4 думите „от 2 юли 2017 г.“ се четат „шест месеца след датата на влизане в сила на Решение на Съвместния комитет на ЕИП № …/… от … [настоящото решение]“.

               Член 2

               Текстовете на Регламент (ЕС) № 910/2014 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г., при условие че са внесени всички нотификации, предвидени в член 103, параграф 1 от Споразумението за ЕИП*.

                  3Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на [...] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

                     (1)

                        ОВ L 257, 28.8.2014 г., стр. 73.

                     (2)

                        ОВ L 13, 19.1.2000 г., стр. 12.

                     (3)
                  *
                        [Без отбелязани конституционни изисквания.] [С отбелязани конституционни изисквания.]